Kegyelem nektek és békesség Istentől a mi Atyánktól és az Úr Jézus Krisztustól!

Lk 2, 33-35  
*A gyermek apja és anyja csodálkoztak azon, amit róla mondott, Simeon pedig megáldotta őket, és ezt mondta anyjának, Máriának: Íme, ő sokak elesésére és felemelésére rendeltetett Izráelben, és jelül, amelynek ellene mondanak – a te lelkedet is éles kard járja majd át –, hogy nyilvánvalóvá legyen sok szív gondolata.*

Krisztussal találkozó Gyülekezet!

Talán mindenki ismeri a kifejezést, hogy: „beleszaladni egy pofonba”. Azt a helyzetet írja le, mikor azt hisszük, hogy minden oké, mindent kézben tartunk, minden a tervezettek szerint a helyén, aztán egyszer csak, mint egy villámcsapás valami leterít, megállít. Egész egyszerűen nem lehet kitérni előle, mert ezekben a helyzetekben valahogy lehetetlen, hogy felkészültek legyünk. Ott vagy és egész egyszerűen muszáj átélned és be kell lásd: ez most nagyon betalált.  
Bár elsőre talán mindenki valami szörnyűségre gondol ez alatt, de valójában egyáltalán nem szükségszerű, hogy valami rossz dolog legyen, ami ennyire letaglóz. Bőven vagyunk így örömhírekkel is, amikre talán inkább azt szoktuk mondani, hogy „remélni sem mertük”.  
Mai igeszakaszunkban József és Mária a 40 napos Jézussal mennek fel Betlehemből Jeruzsálembe, hogy a templomban hálát adjanak. Igen, ez nem akkor történik, amikor 8 naposan a névadásra és körülmetélésre viszik, hanem hetekkel később a zsidó hagyományoknak és törvényeknek megfelelően.   
Jeruzsálemben, azonban több fontos találkozásban is részük lesz, így az alapigénkben is felolvasott Simeonnal, - egy igaz ember, aki a Szentlélektől kap kijelentést - és Annával, az idős prófétanővel való találkozásban.   
Azt olvastuk, hogy miután Simeon elmondta, amit Isten kijelentéséből megtudott Jézusról „*A gyermek apja és anyja csodálkoztak”*. És, ha mindez nem lenne elég, akkor Simeon még külön figyelmezteti Máriát: „*a te lelkedet is éles kard járja majd át”*.  
Rácsodálkozások, várt, de mégis váratlan találkozások, megtorpanások – ahogy az Üdvözítő egyre többekkel találkozik, egyre több mindent világít meg a fényesség. Mint mikor hirtelen elvakít a fény, aztán fokozatosan kezd hozzászokni a szemünk és egyre több mindent látunk meg hála a fénynek. De az első pillanatban még vakító, még fel kell dolgozzam a találkozást, hogy aztán rájöjjek, hogy ez nem megvakítani akar, hanem éppen, hogy azt akarja, hogy végre valóban lássak. De persze a sötétségben élve nehéz belátni, hogy fény kell, hiszen azt mondjuk mi is: „látok én így is, ne gyújts lámpát!”. Aztán mikor megjön a fény, akkor csak morgunk, hőbörgünk, hogy erre semmi szükség sem volt, most aztán semmit se látunk, de ha végül kinyitjuk a szemünket és engedjük, hogy hozzászokjon a fényhez, akkor nagyon gyorsan rájövünk, hogy mindeddig mennyire nagy vakságban éltünk.   
Simeon már jó ideje várja a fényt és most végre láthat. Mária most kezd hunyorogni, kezdi megérteni, hogy mit jelent, hogy Krisztus ott van a karjaiban, hogy ott van a szívében és ez mennyire más lesz, mint ahogy ő eddig képzelte. József pedig talán még csak most kezdi felfogni, hogy meg kell próbálja kinyitni a szemét, mert az Üdvözítő, a Messiás ott van előtte.  
Beleszaladni a pofonba. Hirtelen megállni és nagy levegőt véve tisztázni önmagunkkal, hogy mi is történt épp velem. Rádöbbenni, hogy ideje kinyitni a szemünket, vagy ahogyan a Mátrix című filmben történt eldönteni, rádöbbenni, hogy dönteni kell, a kék, vagy a piros pirulát vesszük be. Altatom magam tovább, rohanok vakon tovább, vagy bizony ideje magamhoz térni, ideje eszmélni. Ilyen a Krisztussal való találkozás, mikor rájövünk, hogy vagy megtérek, vagy felismerem az elém lépő Megváltót, vagy altatom magam tovább, elmenekülök az arcon csapó isteni valóság elől.

Simeon szavai is épp erre mutatnak rá: „*Íme, ő sokak elesésére és felemelésére rendeltetett Izráelben, és jelül, amelynek ellene mondanak, hogy nyilvánvalóvá legyen sok szív gondolata.”*. Amikor Jézussal találkozol, akkor nem lehet semlegesnek maradni. Nem lehet kimaradni. Nem lehet úgy tenni, mint, ahogy ma Magyarország 40%-a próbál, hogy egyszerűen csak nem válaszol a kérdésre, hogy „Kid neked Jézus Krisztus?”.   
Ez elől nem lehet kitérni. Vagy Megváltó Uramnak mondom, vagy összeszorítom a szemem és rohanok vakon az ellenkező irányba…, ami a kárhozat. Nem lehet ott állni és tettetni, hogy nem vettük észre. Mert igenis, észre vetted. Ahogyan nap, mint nap észreveszed, hogy mire mutat rá az ige, hogy mi az, ami nem stimmel az életedben. Próbálhatod tettetni, hogy nem érted, hogy nem hallod, vagy próbálhatod szándékosan félremagyarázni is, de valójában végig tudni fogod, hogy csak áltatod magad, mint ahogy Krisztus is tudni fogja.   
Előtte állva olyanok vagyunk, mint egy hibásan és hiányosan összerakott kirakó. Ő, ahogy odalép, rögtön rámutat, hogy mi az, ami nem stimmel, hogy mi nem illik a képbe és, hogy hol vannak még kisebb-nagyobb hiányosságok. De nem elmarasztalni akar, hanem meggyógyítani, helyreállítani, de ezt persze nem mindig akarjuk elfogadni, mint ahogy a fényt se a sötétséghez szokott szem.   
Az igazság, főleg az Isten igazsága éles kard valóban. De ez a kard nem elpusztítani akar, hanem el akarja távolítani azt, aminek nincs helye az életedben. Ahogy valljuk is: „megaláz, de fel is emel, sírba visz, de meg is elevenít”.   
Krisztussal neked is találkoznod kell. Hagynod kell, hogy a fény látóvá tegyen, még ha elsőre túl erősnek is tűnik a fénye. Nem szabad félned attól, hogy majd elesel előtte, mert hiszen abból lehet őszinte térdhajtás is és így kell bíznod benne, hogy Ő fel fog emelni téged, hogy az Ő akarata, az Ő szeretete éppen ez a te számodra is.   
Tehát igen, ne félj attól, hogy elsőre ledönt a lábadról ez a találkozás, hogy úgy jól betalál, ez csak annyit jelent, hogy végre tényleg meghallottad Őt. Ettől a pofontól nem kell rettegned, mert nem a fal adja majd a másikat, hanem az érted keresztre ment Krisztus fog magához ölelni téged és felsegíteni. Ebben a váratlan találkozásban, ebben a mélységet, majd magasságot megélő istenélményben végül örömöd lesz és mikor kitisztul a kép, mikor már látni kezdesz a fénynél, akkor biztos leszel benne ez az az öröm, ez az a szeretet, ami mindent meg fog változtatni az életben és te igenis akarod ezt a változást.  
Talán kicsit olyan ez az élmény, - had nevezzem nevén most már -, a megtérés, mint amikor gyermeke születik az embernek. Mikor megtörténik, mikor először fogja a kezében szülőként a gyermekét, akkor már tudja, minden megváltozik. Még nem tudja, hogy pontosan hogyan és a gyakorlatban miben, illetve el se tudja képzelni, hogy mi mindenben, de minden megváltozik. Letaglózó érzés, reménységekkel és bizonytalanságokkal tele, de ugyanakkor biztos benne az ember, hogy örömöt érez, igazi szeretet.   
Krisztussal találkozni, ez nem egy hétköznapi összefutás. Aki tényleg igent mond erre a kapcsolatra, annak olyan változás jön az életébe, mint Péternek, aki egy szegény galileai halászból világhírű emberhalász lesz, vagy mint Máténak, aki gyűlölt vámszedőből, evangélista lesz, vagy mint a keresztényeket üldöző Saulnak, akiből 180 fokos fordulattal Pál apostol lesz.   
Neked történt már ilyen változás az életedben? Látod, hogy hogyan kerülnek napról napra egyre inkább helyre a kirakós darabjai az életedben? Te kinyitottad már a szemed a fényre?  
Itt az ideje, hogy ne maradj tovább vak, hogy ne hunyorogj tovább, hanem láss a Világ Világosságának fényénél! Itt az ideje, hogy valóban találkozz Krisztussal és hagyd, hogy romba dőljön, aminek romba kell és felépüljön, aminek általa fel kell! Ideje már, hogy ha csodálkozva is, ha megrökönyödve is, de felismerd, hogy Krisztus meg akarja változtatni az életed, hogy Ő személyesen Üdvözítőd, üdvösséged lehessen végre! Ámen